Deelnemer gediskwalifiseer ná k-woord in ‘Kwarantyn’-huisJana le Roux en haar dogter, Lisa, is deelnemers aan ‘Kwarantyn’. (Foto: Instagram) Jana le Roux, ma van die Le Roux-gesin wat in die Kwarantyn-huis teen die Scheepers-gesin in kykNET se Kwarantyn meeding, is Vrydagaand gediskwalifiseer nadat sy vroeër vandeesweek die k-woord kwytgeraak het tydens ŉ speletjie op die program. Suzaan Keyter, bemarkingsbestuurder van kykNET, het in ŉ verklaring gesê Le Roux is deur die opsigter en aanbieder Ferdinand Rabie gediskwalifiseer nadat sy Donderdag ŉ rassistiese opmerking tydens die regstreekse uitsending op DStv-kanaal 149 gemaak het. “Die kommentaar was nie net aanstootlik nie, maar ook betreurenswaardig en kontrakbreuk. Alle deelnemers word van alle gevolge van aanstootlike gedrag ingelig voordat hulle die huis betree,” het Keyter gesê. Karen Meiring, direkteur van kykNET-kanale by M-Net, het op haar beurt die opmerking as “onaanvaarbaar, diskriminerend en in konflik met die land se Grondwet, die gees van die program en die aard en wese van kykNET” bestempel. “Ons vra om verskoning aan almal wat hierdeur beledig is,” het Meiring gesê. Maroela Media het vroeër berig Le Roux het ŉ herrie ontketen op sosiale media toe sy na ŉ k*****pak tydens ŉ regstreekse uitsending van die program verwys het. Twee uitgebreide Afrikaanse gesinne, wat mekaar van geen kant af ken nie, ding in Kwarantyn teen mekaar mee om as die gewildste gesin onder kykers gekroon te word en ŉ kontantprys van R250 000 los te slaan.